b'\n_START_ARTICLE_\nP\xc3\xbcha ja \xc3\xb5udne l\xc3\xb5hn\n_START_PARAGRAPH_\n"P\xc3\xbcha ja \xc3\xb5udne l\xc3\xb5hn" on Robert Kurvitza 2013. aastal ilmunud ulmeromaan._NEWLINE_Romaani s\xc3\xbcndmustik leiab aset v\xc3\xa4ljam\xc3\xb5eldud maailmas ja keskendub kolmele mehele, kes pole kaksk\xc3\xbcmmend aastat p\xc3\xa4rast klassi\xc3\xb5dede j\xc3\xa4ljetut kadumist ikka veel nende otsimisest loobunud._NEWLINE_\xe2\x80\x9cP\xc3\xbcha ja \xc3\xb5udset l\xc3\xb5hna\xe2\x80\x9d on nimetatud eesti (proosa)kirjanduse \xe2\x80\x9chaihtunud nullindate\xe2\x80\x9d lunastuseks ning \xc3\xbcheks m\xc3\xa4rgilisemaks kirjanduss\xc3\xbcndmuseks viimase k\xc3\xbcmne aasta jooksul. Kirjandusekspert Johanna Ross m\xc3\xa4rgib, et teos \xe2\x80\x9c\xc3\xbcletas harva erandina piiri ulme ja \xe2\x80\x9cp\xc3\xa4riskirjanduse\xe2\x80\x9d vahel, ning p\xc3\xa4lvis elavat vastukaja m\xc3\xb5lemalt poolt. _NEWLINE_Ulmespetsialist Jaak Tomberg liigitab teose "fantastilise realismi" ja "maailmaehituskirjanduse" valda kuuluvaks: "Kirjandusteoreetilisest vaatenurgast \xc3\xb5nnestub "P\xc3\xbchal ja \xc3\xb5udsel l\xc3\xb5hnal" d\xc3\xbcnaamiliselt \xc3\xa4ra kasutada kaht konventsionaalses \xc5\xbeanris\xc3\xbcsteemis teineteisest seni \xc3\xbcsna kaugel lahus seisnud \xc5\xbeanritendentsi: realistlikku ja fantastilist. Veel enam, sel \xc3\xb5nnestub tagantj\xc3\xa4rele edukalt ilmestada nende tendentside alatist olemuslikku \xc3\xbchisosa ning sellisena kehastab romaan "meie oma v\xc3\xa4ikest t\xc3\xb5estust" maailmakirjanduses valdavale tundmusele, et kahek\xc3\xbcmne esimese sajandi algus on teatud traditsioonilises m\xc3\xb5ttes uue ja produktiivse realismi mitmete ilmingute esilekerkimise aeg."_NEWLINE_Kultuurispetsiifiliste nimede ja kontekstide kasutamine uutes geograafilistes ja kultuurilistes seostes tekitas kriitikutes segadust (Vaasa linnanime kohta k\xc3\xbcsiti, miks tegevus toimub Rootsis). Mitmed kriitikud (Rein Raud, Peeter Helme ja Maniakkide T\xc3\xa4nav ) heitsid romaanile ette rahuldava l\xc3\xb5pu puudumist (samas selle muid voorusi tunnistades), ent ulmekirjanik ja toimetaja Triinu Meres vastas, et raamatu l\xc3\xb5puks on lahenduse k\xc3\xb5ik t\xc3\xbckid k\xc3\xa4es ja j\xc3\xa4\xc3\xa4b \xc3\xbcle need vaid kokku panna._NEWLINE_Arvustajad kiitsid Kurvitza romaani keelelist kaasaegsust ja uuenduslikkust  ning kirjelduste realistlikkuse k\xc3\xb5rget taset. _NEWLINE_Autor on \xc3\xb6elnud, et toetub kirjutamisel suuresti D&D maailmaehitamise traditsioonile. Ideede arendamisse on kaasatud ka teisi isikuid. Samuti rakendati raamatu viimistlemisel "massitoimetamist", kus erinevate taustadega inimesed said hinnata teose arusaadavust ja realismil\xc3\xa4hedust, tuua v\xc3\xa4lja h\xc3\xa4guseid kohti ning teha parandusettepanekuid._NEWLINE_Kirjutamisprotsessis D&D m\xc3\xa4ngus\xc3\xbcsteemi kasutamise p\xc3\xb5hjus on Robert Kurvitza pikaajaline seotus rollim\xc3\xa4ngudega, nii m\xc3\xa4ngujuhi kui ka m\xc3\xa4ngijana.'